LV Eiropas Savienības Oficiālais Vēstnesis C 403/5

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2016/C 403/07)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

KOPI ARABIKA GAYO

EK Nr.: PGI-ID-02115 – 26.1.2016.

ACVN ( ) AĢIN ( X )

1. Nosaukums

Kopi Arabika Gayo

2. Dalībvalsts vai trešā valsts

Indonēzija

3. Lauksaimniecības produkta vai pārtikas produkta apraksts

3.1. Produkta veids

1.8. grupa. Citi Līguma I pielikumā minētie produkti (garšvielas u. c.)

3.2. Apraksts par produktu, uz kuru attiecas 1. punktā minētais nosaukums

Produktu Kopi Arabika Gayo ražo 900–1 700 m augstumā virs jūras līmeņa trijos administratīvajos novados: Aceh Tengah, Bener Meriah un Gayo Lues, kas atrodas Gayo augstienē.

Kopi Arabika Gayo ir kafija, kura atbilst valsts standartiem, kuru apstrādā pēc tipiskās “Sumatras pusmazgātās kafijas metodes”, kas pazīstama arī kā “mitrās lobīšanas” metode (turpmāk “mitrās lobīšanas metode”), un kurai ir šādi parametri: viendabīga garša, tīrs skābenums (nekāda rādītāja, vienīgi garšas/organoleptiskā ietekme kafijas degustācijas laikā), mazāks rūgtenums, stipri izteikta aromāta intensitāte. Turklāt Kopi Arabika Gayo piemīt unikāla garšu un aromātu buķete: tajā jūtama lazdu riekstu, karameļu, šokolādes un augļu garša, neliels skābenums, augsts garšas pilnīgums un ilga pēcgarša.

Gayo augstienē aug vienīgi Arabikas šķirņu kafija. Kopi Arabika Gayo iegūšanai audzētās Arabikas kafijas šķirnes ir šādas: “Borbor”, “Timtim”, “Ateng Jaluk”, “S 795” un “P-88”. Šīs šķirnes var izmantot, gatavojot vienšķirnes vai jauktu šķirņu kafiju.

Ģeogrāfiskās izcelsmes norāde Kopi Arabika Gayo attiecas uz šādiem produktiem: ar mitrās lobīšanas metodi iegūtajām kafijas pupiņām.

Kafijas pupiņu krāsa pirms mitrās lobīšanas ir pelēcīgi balta, bet ūdens saturs tajās ir 35–40 %.

Pēc mitrās lobīšanas kafijas pupiņu krāsa ir no zilas līdz zilganzaļai, bet ūdens saturs tajās ir 12–12,5 %.

Kopi Arabika Gayo, ko piedāvā starptautiskajā tirgū, ir ar kvalitātes zīmi 1 (valsts standarts, kas attiecas uz fizisku defektu vērtību), tas nozīmē, ka fizisku defektu vērtība ir zemāka par 11 uz 300 g. Galīgajā šķirošanā pēc mīkstuma ekstrakcijas iegūst kafijas pupiņas ar 6,5 mm vai lielāku minimālo izmēru.

Iepriekš minētās īpašības piemīt tikai tādai patērētājam piedāvātajai kafijai, kurā ir vienīgi 100 % Kopi Arabika Gayo neatkarīgi no tās stāvokļa (zaļas vai grauzdētas kafijas).

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Ģeogrāfiskajā apgabalā jāveic šādi Kopi Arabika Gayo ražošanas posmi:

— kafijas pupiņu jeb “ķiršu” ražošana,

— apstrādes procedūras līdz kafijas pupiņu galīgajai apstrādei.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Lai saglabātu kafijas pupiņu kvalitāti un nodrošinātu to izsekojamību, kafijas pupiņu iepakošana maisos jāveic Kopi Arabika Gayo ražošanas ģeogrāfiskajā apgabalā.

3.6. Ar reģistrēto nosaukumu apzīmētā produkta marķēšanas īpašie noteikumi

Ar AĢIN Kopi Arabika Gayo apzīmēto kafiju klientiem vai galīgajiem patērētājiem tirgū piedāvā iepakojumos vai tarā, kurā skaidri norādīta šāda informācija: “Aizsargāta ģeogrāfiskās izcelsmes norāde” vai AĢIN, nosaukums Kopi Arabika Gayo vai nu bez citas informācijas, vai – ja vajadzīgs – kopā ar tā tulkojumu kādā no ES oficiālajām valodām, Kopi Arabika Gayo logotips, kas reģistrēts kā Eiropas Savienības preču zīme, un – ja vajadzīgs – Eiropas Savienības AĢIN logotips.

4. Ģeogrāfiskā apgabala īsa definīcija

Produktu Kopi Arabika Gayo ražo 900–1 700 m augstumā virs jūras līmeņa trijos administratīvajos novados: Aceh Tengah, Bener Meriah un Gayo Lues, kas atrodas Gayo augstienē.

Uz kartes attēloti trīs administratīvie novadi, uz kuriem attiecas šī ĢIN. Pelēkajā un baltajā krāsā iezīmētie apgabali (Hutan Produksi un APL) atbilst to 3 novadu apvidum, kuros šo kafiju ražo.

5. Saikne ar ģeogrāfisko apgabalu

Produktam Kopi Arabika Gayo piemīt neatkārtojams garšas un smaržas sastāvs, kam par iemeslu ir ģeogrāfiskajā apgabalā esošie dabas faktori un cilvēkfaktori. Šīs īpašības veido Kopi Arabika Gayo reputāciju tirgū.

Dabas faktoru ietekme

Kopi Arabika Gayo izcelsme ir konkrētā apgabalā 900–1 700 m augstumā virs jūras līmeņa. Gayo augstienē apgabalu norobežo tādi dabas objekti kā ielejas un ceļi rietumdaļā un austrumdaļā. Kopi Arabika Gayo aug Leucaena sp. ģints krūmkoku (kuru vietējais nosaukums ir pete) paēnā. Kafijas audzēšana augstkalnu apstākļos, kur apgaismojums nav tik liels – aptuveni 60 % no pilna saulesgaismas daudzuma – ietekmē nogatavošanās procesu: tas ir lēnāks. No šā procesa ir atkarīga noteiktu ķīmisko sastāvdaļu attīstība, kuras veido kafijas smaržu un garšu: lazdu riekstu, karameļu, šokolādes un augļu garša, neliels skābenums, augsts garšas pilnīgums un ilga pēcgarša.

Šajā apgabalā valda auksts un sauss gaiss, gada laikā 149 lietainās dienās tajā izkrīt 1 834 mm liels nokrišņu daudzums, mēnesī vidēji 60–347 mm. Temperatūra visu gadu svārstās no 16 °C līdz 24 °C, bet relatīvais mitrums ir 80 %. Diennakts temperatūras svārstības Gayo augstienē nepārsniedz aptuveni 5 °C. Tāpēc Kopi Arabika Gayo kafijkoki dod kafijas pupiņas cauru gadu, un ir divi galvenie ražas novākšanas posmi: marts–aprīlis un oktobris–novembris. Ķiršveida kafijas pupiņu produkcijas sadale visa gada garumā novērš pārprodukciju un ietekmē kafijas specifisko aromātu (atgādina lazdu riekstus, karameles, šokolādi un augļus, piemīt neliels skābenums, augsts garšas pilnīgums un ilga pēcgarša).

Gayo augstiene atrodas mitrā tropiskajā apvidū. Tur ir auglīgas vulkāniskās augsnes (andosol, inceptisol, ultisol un oxisol). Fizikālo īpašību ziņā augsnes mehānisko sastāvu apgabalā veido smilts, smilšmāls un māls. Šādos apstākļos labi aug kafijkoka saknes. Vairumam Gayo augstienes augšņu ir arī labas ķīmiskās īpašības, piemēram, augsts vai ļoti augsts (C saturošas) organiskās vielas saturs, vidējs līdz ļoti augsts slāpekļa (kopējā N) saturs un zema līdz vidēji augsta C/N attiecība, kā arī kafijas kultūrai optimāla augsnes reakcija (pH = 5,5–7,0).

Pateicoties minētajām fizikālajām un ķīmiskajām augsnes īpašībām, Kopi Arabika Gayo ir liels augšanas spars. Veselīgiem augiem parasti ir pietiekami daudz veselīgu lapu, lai nodrošinātu kafijas pupiņu attīstību līdz pilngatavībai. Tāpēc kafijas pupiņas var gan sasniegt pilnbriedu, gan veidot piemērotākos un labākos garšas prekursorus.

Rezultātā kafijas specifisko aromātu nenosaka tikai viens faktors. To ietekmē vairāku faktoru mijiedarbība: galvenokārt zeme (lielākoties augsnes auglība un apvidus augstums virs jūras līmeņa), augu augšana (augšanas spars un veselīgums), agrotehniskie paņēmieni, piemēram, koku apēnojuma izmantošana, kaitēkļu un slimību apkarošana (tostarp fizioloģisko noviržu mazināšana), ķiršveida kafijas pupiņu novākšana (attiecīgi nosakot gatavības pakāpi un svaigumu), kā arī novāktās ražas apstrāde (ar pusmazgāšanas un mitrās lobīšanas paņēmienu).

Cilvēkfaktoru ietekme

Līdztekus iepriekš minētajiem faktoriem Kopi Arabika Gayo izceļas arī cilvēkfaktoru ziņā, kas ar to saistīti. Kopi Arabika Gayo ir produkts ar labu reputāciju, jo to audzē iedzīvotāji, kas rūpējas par tā kvalitāti.

Gayo ļaužu zinātība, kas ietekmē kafijas kvalitāti, balstās galvenokārt kafijas audzēšanas pieredzē, ķiršveida kafijas pupiņu novākšanā un novāktās ražas apstrādē ar pusmazgāšanas un mitrās lobīšanas paņēmienu.

Saskaņā ar agrotehnisko praksi Gayo iedzīvotāji kafiju audzē tādu koku paēnā kā Leucaena leucocephala (baltgalvainā leicēna) (lamtorogung), avokado koks, oranžais mandarīnkoks (jeruk keprok), pareizi uztur augsnes auglību, kā arī sistemātiski apgriež koku zarus.

Turklāt ražotāji kafijkoku plantācijām tradicionāli izmanto neapūdeņotas zemes. Ievērību pelna arī tas, ka lauksaimnieki augsni mēslo vienīgi ar organisko mēslojumu, kas galvenokārt veidots no kafijas pupiņu čaulām un dažādiem vietējiem materiāliem, piemēram, baltgalvainās leicēnas (lamtorogung) koksnes gabaliem, kā arī kūtsmēsliem (Karim, et al., 2000). Lielākā daļa lauksaimnieku izmanto vairāk organisko mēslu, jo daudzos zemesgabalos augsnēs ir liels fosforu saturošu barības vielu īpatsvars.

Gayo kafijas audzētāji vienmēr atlasa sarkanās ķiršveida kafijas pupiņas, jo labi saprot, kā to nolasīšana ietekmē gan ražas apstrādi pēc novākšanas, gan kafijas kvalitāti (tās izskatu, garšu un aromātu).

Apstrādājot ražu pēc tās novākšanas, Gayo augstienes kafijas audzētāju kopiena izmanto mitrās lobīšanas procesu. Šajā sakarā čaulas noņemšanas jeb kafijas pupiņas “izlobīšanas” procesu veic, kad “pergamentētās” kafijas pupiņas vēl ir mitras (mitruma saturs tajās ir 35–40 %). Kafijas pupiņas, ko apstrādā ar mitro lobīšanu, iegūs labi izteiktu garšu, nelielu skābenumu un daudzveidīgu aromātu buķeti, kas atgādina lazdu riekstus, šokolādi, karameles, augļus, tām būs neliels skābenums, augstu garšas pilnīgums un ilga pēcgarša. Mitruma saturs tajās ir 12–12,5 %, un šīs īpašības tiek kontrolētas tirdzniecības vajadzībām.

Kopi Arabika Gayo reputācija

Gayo nosaukums ir saistīts ar kafijas ražošanu, un kafijas produkcija ir pazīstama kā šā apgabala tradicionāls produkts un ir tautas augkopības prakses sastāvdaļa.

Produktam Kopi Arabika Gayo ir ilga vēsture. Tā aizsākās ar eksperimentālu dārzu Berendālē (Berendal), Aceh Tengah novada ciematā Nīderlandes kolonistu laikā, pēcāk attīstījās Gayo augstienes platībās. Vietējā audzēšanas tradīcija ir par iemeslu tam, ka reģions ražo augstas kvalitātes kafiju. Tāpēc Kopi Arabika Gayo ir iemantojusi labu reputāciju un ir pazīstama kā viena no pirmajām kafijas šķirnēm un kā augstākās kvalitātes kafija Indonēzijā.

Kopi Arabika Gayo reputāciju apstiprina dažas publikācijas:

Evaluation Criteria of Land Suitability to Arabica Gayo coffee in the Gayo Highlands/Evaluasi Kriteria Kesesuaian Lahan Kopi Arabika Gayo di Dataran Tinggi Gayo - R Salima, A Karim, S Sugianto - Jurnal Manajemen …, 2012 - jurnal.unsyiah.ac.id; Guide to raise and process Gayo Arabica Coffee/Panduan Budidaya dan Pengolahan Kopí Arabika Gayo - S Mawardi, R Hulupi, A Wibawa, S Wiryaputra - 2008.

(1) OV L 343, 14.12.2012., 1. lpp.